Messi har nå scoret utrolige 50 mål denne sesongen
Se målene argentineren scoret i dag.
Publisert søndag 11. mars 2012 - 20:32
Gjestene vant 2-0 takket være Messis to fulltreffere og holder dermed avstanden opp til serieleder Real Madrid på ti poeng.
Argentinske Messi, som er kåret til verdens beste fotballspiller de siste tre sesongene, har nå scoret 13 ganger på sine siste fem kamper for Barcelona. Onsdag satte han rekord i mesterligaen med hele fem mål i møtet med Leverkusen.
Messi overlistet vertenes keeper Mario første gang etter 29 minutters spill på Sardinero i Santander søndag. Ballmagikeren styrte inn en pasning fra Cesc Fàbregas. Elleve minutter etter sidebyttet doblet Messi ledelsen fra straffemerket, etter at samme Fàbregas ble stoppet med ureglementerte midler i vertenes 16-meter.
Messi har nå scoret 50 mål totalt denne sesongen. Han ligger imidlertid to mål bak erkerival Real Madrids Cristiano Ronaldo på toppscorerlisten i serien. Real Madrid lå under mot Betis i Sevilla lørdag, men kom tilbake og vant 3-2.
Atlético Madrid og Espanyol klatret til henholdsvis sjuende- og åttendeplass på tabellen etter å ha vunnet sine kamper søndag. Atlético slo Granada 2-0 på eget gress etter mål av Miranda og Radamel Falcao. Espanyol vant hele 5-1 hjemme mot Rayo Vallecano, blant annet etter tre scoringer av nigerianeren Kalu Uche. Tabelltreer Valencia og Mallorca spilte 2-2.